
PROJEKTLIGJ

Nr. _______, datë ____.____.2026

PËR 
DEKLARATËN INFORMATIVE TË TATIMIT SHTESË DHE SHKËMBIMIN AUTOMATIK TË SAJ[footnoteRef:1] [1:  Ky ligj është përafruar plotësisht me Direktivën e Këshillit (BE) 2025/872, të datës 14 prill 2025, “Për ndryshimin e Direktivës 2011/16/BE mbi bashkëpunimin administrativ në fushën e tatimeve”. Numri CELEX 32025L0872, Fletorja Zyrtare e Bashkimit Evropian, seria L, datë 6.5.2025.] 


 Në mbështetje të neneve 78, 81, 83, pika 1, dhe 155 të Kushtetutës së Republikës së Shqipërisë, me propozimin  e Këshillit të Ministrave, Kuvendi i Republikës së Shqipërisë:


VENDOSI:

KREU I 
 DISPOZITA TË PËRGJITHSHME

Neni 1
Objekti dhe qëllimi

1. Ky ligj përcakton rregullat për depozitimin, administrimin, përdorimin, ruajtjen, korrigjimin dhe shkëmbimin automatik të Deklaratës Informative të Tatimit Shtesë (Top-up Tax Information Return – TTIR), si dhe procedurat administrative që lidhen me këto procese.
2. Qëllimi i këtij ligji është të sigurojë bashkëpunimin administrativ dhe shkëmbimin automatik të Deklaratës Informative të Tatimit Shtesë, në mbështetje të zbatimit të rregullave të tatimit minimal global dhe të detyrimeve që rrjedhin nga legjislacioni i Bashkimit Evropian.

Neni 2
Fusha e zbatimit

1. Ky ligj zbatohet për entitetin mëmë të fundit, entitetin e caktuar për deklarim, entitetin vendor të caktuar dhe çdo entitet përbërës rezident ose të regjistruar në Republikën e Shqipërisë, që kanë detyrime raportimi sipas ligjit “Për sigurimin e një niveli minimal global të tatimit për grupet e shoqërive shumëkombëshe dhe grupet e mëdha vendase”.
2. Ky ligj rregullon vetëm aspektet procedurale dhe administrative që lidhen me TTIR.
3. Përllogaritja, deklarimi dhe pagesa e tatimit shtesë rregullohen nga ligji “Për sigurimin e një niveli minimal global të tatimit për grupet e shoqërive shumëkombëshe dhe grupet e mëdha vendase”. Ky ligj nuk rregullon përllogaritjen, deklarimin dhe pagesën e tatimit shtesë, të cilat rregullohen nga Ligji për Tatimin Minimal Global.


Neni 3
Marrëdhënia me ligjin për tatimin minimal global dhe me legjislacionin tjetër

1. Detyrimi për depozitimin e Deklaratës Informative të Tatimit Shtesë (TTIR), përmbajtja e saj dhe zgjedhjet që pasqyrohen në të përcaktohen nga ligji për tatimin minimal global.
2. Ky ligj rregullon procedurat që lidhen me njoftimin paraprak, depozitimin vendor, verifikimin teknik, korrigjimin, administrimin, përdorimin, konfidencialitetin dhe shkëmbimin automatik të TTIR-së.
2. Nëse nuk parashikohet ndryshe në këtë ligj, përkufizimet dhe rregullat materiale për entitetet përbërëse, grupet shumëkombëshe, grupet vendase në shkallë të gjerë, tatimin e brendshëm të kualifikuar shtesë (TMBKS/QDMTT), rregullin e përfshirjes së të ardhurave (RPA/IIR) dhe rregullin për fitimin e nëntatuar (RFN/UTPR) zbatohen sipas Ligjit për Tatimin Minimal Global.
3. Dispozitat e legjislacionit tatimor zbatohen vetëm kur ky ligj ose Ligji për Tatimin Minimal Global nuk parashikojnë rregulla të posaçme dhe kur zbatimi i tyre nuk bie në kundërshtim me këtë ligj.

Neni 4
Përkufizime

Për qëllime të këtij ligji, termat e mëposhtëm kanë këto kuptime:

1. “Deklarata Informative e Tatimit Shtesë (TTIR)” është deklarata informative për tatimin shtesë që depozitohet sipas modelit standard të përcaktuar për këtë qëllim nga entiteti mëmë i fundit, entiteti i caktuar për deklarim, entiteti i caktuar vendor ose, sipas rastit, nga një entitet përbërës, në përputhje me këtë ligj dhe Ligjin për Tatimin Minimal Global.

2. “Entitet i caktuar për deklarim” është entiteti i përcaktuar si i tillë sipas Ligjit për Tatimin Minimal Global, i cili, për qëllime të këtij ligji, depoziton TTIR-në në emër të grupit.

3. “Entitet i caktuar vendor” është entiteti i përcaktuar si i tillë sipas Ligjit për Tatimin Minimal Global, i cili kryen detyrimet e njoftimit ose depozitimit vendor të TTIR-së sipas këtij ligji.

4. “Seksioni i Përgjithshëm” është pjesa e TTIR-së që përmban informacion të përgjithshëm për grupin në tërësi, përfshirë strukturën e tij korporative dhe përmbledhjen e përgjithshme të zbatimit të rregullave të tatimit minimal efektiv.

5. “Seksionet Juridiksionale” janë pjesët e TTIR-së që përmbajnë informacion të detajuar për zbatimin e rregullit të përfshirjes së të ardhurave (RPA/IIR), rregullit për fitimin e nëntatuar (RFN/UTPR) dhe tatimit të brendshëm të kualifikuar shtesë (TMBKS/QDMTT) për secilin juridiksion në të cilin vepron grupi.

6. “Vit fiskal raportues” është viti fiskal me të cilin lidhet TTIR-ja.

7. “Juridiksion depozitimi” është juridiksioni në të cilin depozitohet TTIR-ja nga entiteti që depoziton TTIR-në sipas këtij ligji dhe Ligjit për Tatimin Minimal Global.

8. “Marrëveshje e kualifikuar e autoritetit kompetent” është një marrëveshje ndërmjet autoriteteve kompetente të juridiksioneve përkatëse, e lidhur mbi bazën e një marrëveshjeje ndërkombëtare në fuqi, që parashikon shkëmbimin automatik të TTIR-së.

9. “Shtet Anëtar vetëm me TMBKS/QDMTT” është një shtet anëtar që, për vitin fiskal raportues përkatës, ka zbatuar vetëm tatimin e brendshëm të kualifikuar shtesë (TMBKS/QDMTT).

10. “Shtet Anëtar zbatues” është një shtet anëtar që, për vitin fiskal raportues përkatës, ka zbatuar rregullin e përfshirjes së të ardhurave (RPA/IIR), rregullin për fitimin e nëntatuar (RFN/UTPR), ose të dyja.

11. “Ligji për Tatimin Minimal Global” është ligji “Për sigurimin e një niveli minimal global të tatimit për grupet e shoqërive shumëkombëshe dhe grupet e mëdha vendase”.

12. “Grup MNE” ka të njëjtin kuptim me atë që i jepet në Ligjin për Tatimin Minimal Global.

13. “Grup MNE i përjashtuar” ka të njëjtin kuptim me atë që i jepet në Ligjin për Tatimin Minimal Global.

14. “Entitet mëmë i fundit” ka të njëjtin kuptim me atë që i jepet në Ligjin për Tatimin Minimal Global.

15. “Entitet përbërës” ka të njëjtin kuptim me atë që i jepet në Ligjin për Tatimin Minimal Global.

16. “Grup shumëkombësh” ka të njëjtin kuptim me atë që i jepet në Ligjin për Tatimin Minimal Global.

17. “Grup vendas në shkallë të gjerë” ka të njëjtin kuptim me atë që i jepet në Ligjin për Tatimin Minimal Global.

18. “Sipërmarrje e përbashkët” ka të njëjtin kuptim me atë që i jepet në Ligjin për Tatimin Minimal Global.

19. “Anëtar i grupit të sipërmarrjes së përbashkët” ka të njëjtin kuptim me atë që i jepet në Ligjin për Tatimin Minimal Global.

20. “Tatimi i brendshëm i kualifikuar shtesë (TMBKS/QDMTT)” ka të njëjtin kuptim me atë që i jepet në Ligjin për Tatimin Minimal Global.

21. “Rregulli i përfshirjes së të ardhurave (RPA/IIR)” ka të njëjtin kuptim me atë që i jepet në Ligjin për Tatimin Minimal Global.

22. “Rregulli për fitimin e nëntatuar (RFN/UTPR)” ka të njëjtin kuptim me atë që i jepet në Ligjin për Tatimin Minimal Global.

KREU II 
DETYRIMET E DEPOZITIMIT

Neni 5
Subjektet e detyruara për depozitimin e TTIR-së

1. Kur entiteti mëmë i fundit ose entiteti i caktuar për deklarim është rezident në Republikën e Shqipërisë, ky entitet depoziton një TTIR të vetme për të gjithë grupin shumëkombësh ose grupin vendas në shkallë të gjerë, sipas rastit.
2. Kur as entiteti mëmë i fundit dhe as entiteti i caktuar për deklarim nuk janë rezidentë në Republikën e Shqipërisë, një entitet përbërës rezident në Republikën e Shqipërisë depoziton TTIR-në në nivel vendor vetëm nëse plotësohet një nga kushtet e mëposhtme:
a) TTIR nuk është depozituar nga entiteti mëmë i fundit ose nga entiteti i caktuar për deklarim; ose 
b) TTIR është depozituar në një juridiksion tjetër, por Republika e Shqipërisë nuk do ta marrë atë nëpërmjet shkëmbimit automatik të informacionit sipas një marrëveshjeje të kualifikuar ndërmjet autoriteteve kompetente, brenda afateve të parashikuara në atë marrëveshje. 
3. Detyrimi për depozitim vendor nuk zbatohet kur, në bazë të marrëveshjeve në fuqi për shkëmbimin automatik të informacionit dhe të listës së juridiksioneve të kualifikuara për shkëmbim, TTIR shkëmbehet automatikisht me Republikën e Shqipërisë, në përputhje me kuadrin ndërkombëtar të shkëmbimit të informacionit. 
4. Kur grupi nuk përfshihet në fushën e zbatimit për një vit fiskal raportues, sipas legjislacionit për tatimin minimal global, nuk lind detyrim për depozitimin e TTIR-së për atë vit. 
5. Kur, sipas ligjit për tatimin minimal global ose këtij ligji, më shumë se një entitet përbërës në Republikën e Shqipërisë ka detyrimin të kryejë njoftimin ose depozitimin vendor, Drejtoria e Përgjithshme e Tatimeve mund t’i kërkojë grupit të caktojë një entitet të vetëm përgjegjës për komunikimin procedural me administratën tatimore shqiptare.

Neni 6
Njoftimi paraprak për entitetin depozitues dhe juridiksionin e depozitimit

1. Çdo grup që ka një ose më shumë entitete përbërëse në Republikën e Shqipërisë njofton Drejtorinë e Përgjithshme të Tatimeve, përpara afatit të depozitimit të TTIR-së, duke paraqitur të paktën informacionin e mëposhtëm:
a) identifikimin e grupit;
b) identifikimin e entitetit që depoziton TTIR-në;
c) juridiksionin e depozitimit;
d) vitin fiskal raportues;
e) ekzistencën ose jo të një detyrimi për depozitim vendor në Republikën e Shqipërisë. 
2. Njoftimi përditësohet pa vonesë të panevojshme dhe, në çdo rast, jo më vonë se 30 ditë nga çdo ndryshim i informacionit të përcaktuar në pikën 1, të këtij neni, përfshirë ndryshimin e entitetit që depoziton TTIR-në, juridiksionit të depozitimit, rolit të entitetit përbërës në grup ose kushteve ligjore që përcaktojnë detyrimin për depozitim vendor.
3. Në rast të mosdepozitimit, depozitimit me vonesë ose depozitimit të një njoftimi të pasaktë, Drejtoria e Përgjithshme e Tatimeve mund të kërkojë korrigjimin ose plotësimin e tij brenda një afati të përcaktuar dhe të zbatojë masat administrative të parashikuara në këtë ligj dhe në legjislacionin për procedurat tatimore.
4. Kur njoftimi i paraqitur sipas këtij neni përmban të dhënat e kërkuara nga legjislacioni për tatimin minimal global për identifikimin e entitetit që depoziton TTIR-në dhe të juridiksionit të depozitimit, nuk kërkohet paraqitja e një njoftimi tjetër për të njëjtat të dhëna.

Neni 7
Afatet e depozitimit

1. Për vitet fiskale raportuese që përkojnë me vitin kalendarik, TTIR depozitohet jo më vonë se data 31 mars e vitit të dytë pas përfundimit të vitit fiskal raportues. 
2. Për vitet fiskale raportuese që nuk përkojnë me vitin kalendarik, TTIR depozitohet jo më vonë se 15 muaj pas përfundimit të vitit fiskal raportues. 
3. Përjashtimisht, për vitin e parë në të cilin një grup hyn në fushën e zbatimit të rregullave për tatimin minimal global, TTIR mund të depozitohet jo më vonë se 18 muaj pas përfundimit të vitit fiskal raportues, në përputhje me kushtet e përcaktuara në legjislacionin për tatimin minimal global. 
4. Dispozitat e këtij ligji për depozitimin dhe shkëmbimin automatik të TTIR-së sipas këtij ligji zbatohen vetëm për vitet fiskale raportuese që fillojnë në ose pas datës së anëtarësimit të Republikës së Shqipërisë në Bashkimin Evropian.

Neni 8
Forma, gjuha, monedha dhe kanali i depozitimit

1. TTIR depozitohet vetëm në formë elektronike, nëpërmjet sistemit elektronik të përdorur për këtë qëllim nga Drejtoria e Përgjithshme e Tatimeve. 
2. TTIR paraqitet në gjuhën shqipe. Elementet strukturore të të dhënave, përfshirë etiketat teknike, skemat XML, vlerat e kontrolluara, kodet e fushave, emërtimet e atributeve dhe çdo element tjetër teknik i kërkuar nga specifikimet dhe standardet teknike të Bashkimit Evropian, paraqiten në gjuhën angleze në masën e përcaktuar nga vendimi i Këshillit të Ministrave që nxirret në zbatim të këtij ligji dhe specifikimet përkatëse të Komisionit Evropian. 
3. Vlerat monetare raportohen në monedhën e përdorur në pasqyrat financiare të konsoliduara për përgatitjen e TTIR-së. Në rastet kur kërkohet konvertim, ai kryhet në përputhje me rregullat e përcaktuara në aktet zbatuese të Bashkimit Evropian dhe/ose standardet ndërkombëtare të referuara në to. 
4. Në rast të mospërputhjes midis dispozitave të këtij ligji dhe specifikimeve teknike të formatit elektronik të miratuar në nivel të Bashkimit Evropian, përparësi kanë specifikimet teknike dhe formati elektronik i miratuar nga Bashkimi Evropian. 

Neni 9
Saktësia e deklarimit, ruajtja e dokumentacionit dhe korrigjimi

1. Entiteti që depoziton TTIR-në dhe çdo entitet përbërës shqiptar i përfshirë në TTIR është i detyruar të ruajë dokumentacionin, evidencat dhe shpjegimet mbështetëse të përdorura për përgatitjen e TTIR-së, për periudhën e ruajtjes së dokumentacionit sipas legjislacionit tatimor dhe për kontabilitetin në fuqi, dhe në çdo rast deri në përfundimin e afateve të kontrollit, vlerësimit dhe ankimit për periudhën përkatëse. 
2. Kur konstatohet pasaktësi materiale, mungesë informacioni, gabim teknik, gabim identifikues ose ndryshim i të dhënave të deklaruara, entiteti që depoziton TTIR-në bën korrigjimin përkatës pa vonesë të pajustifikuar, sipas procedurës së përcaktuar në aktin sekondar. 
3. Drejtoria e Përgjithshme e Tatimeve mund të kërkojë dokumente shtesë, sqarime, versione të korrigjuara, prova të depozitimit qendror në juridiksion tjetër, ose evidenca të përshtatshmërisë së marrëveshjes së kualifikuar të autoritetit kompetent.

KREU III
 
Neni 10
Shkëmbimi automatik i TTIR-së

1. Drejtoria e Përgjithshme e Tatimeve dërgon TTIR-në tek autoritetet përkatëse të shteteve të tjera anëtare përmes shkëmbimit automatik të informacionit, duke zbatuar rregullat e shpërndarjes të përcaktuara në këtë ligj dhe në vendimin e Këshillit të Ministrave që nxirret në zbatim të këtij ligji.
2. Shkëmbimi i TTIR-së së depozituar brenda afatit kryhet jo më vonë se 3 muaj pas afatit të depozitimit për vitin fiskal raportues përkatës. 
3. TTIR-të e marra pas afatit të depozitimit komunikohen jo më vonë se 3 muaj nga data e marrjes së tyre. 
4. Korrigjimet, zëvendësimet dhe fshirjet e pranuara nga Drejtoria e Përgjithshme e Tatimeve komunikohen pa vonesë dhe, në çdo rast, në përputhje me rregullat dhe afatet e përcaktuara në aktin sekondar. 
5. Komunikimi bëhet në formatin standard kompjuterik të miratuar nga Komisioni Evropian dhe nëpërmjet kanaleve elektronike të komunikimit të Bashkimit Evropian të zbatueshme për këtë kategori shkëmbimi. 
6. Në rastet kur informacioni nuk transmetohet brenda afateve të përcaktuara, administrata tatimore njofton autoritetin kompetent përkatës dhe bashkëpunon me të për përcaktimin e shkaqeve dhe realizimin e shkëmbimit brenda afateve të zbatueshme. 
7. Drejtoria e Përgjithshme e Tatimeve ruan informacionin e marrë nëpërmjet deklarimit dhe shkëmbimit automatik të Deklaratës Informative të Tatimit Shtesë (TTIR) për aq kohë sa është e nevojshme për qëllimet e këtij ligji dhe, në çdo rast, jo më pak se 5 (pesë) vjet nga data e marrjes së tij.

Neni 11
Rregullat e shpërndarjes së TTIR-së

1. Kur Drejtoria e Përgjithshme e Tatimeve merr TTIR-në e depozituar nga entiteti mëmë i fundit ose nga entiteti i caktuar për deklarim, ajo komunikon, nëpërmjet shkëmbimit automatik të informacionit, Seksionin e Përgjithshëm të TTIR-së tek shtetet anëtare zbatuese ku ndodhen entiteti mëmë i fundit ose entitetet përbërëse të grupit.
2. Drejtoria e Përgjithshme e Tatimeve komunikon Seksionin e Përgjithshëm të TTIR-së, me përjashtim të informacionit përmbledhës të nivelit të lartë të modelit standard, tek shtetet anëtare që zbatojnë vetëm tatimin e brendshëm të kualifikuar shtesë (TMBKS/QDTT/QDMTT).
3. Drejtoria e Përgjithshme e Tatimeve komunikon një ose më shumë Seksione Juridiksionale tek shtetet anëtare që kanë të drejta tatimore, përfshirë të drejtat për tatimin e brendshëm të kualifikuar shtesë (TMBKS/QDTT/QDMTT), në lidhje me juridiksionet përkatëse.
4. Juridiksionet që zbatojnë rregullin për fitimin e nëntatuar (RFN/UTPR) me përqindje zero marrin vetëm pjesën e TTIR-së që përmban informacionin për atribuimin e tatimit shtesë sipas rregullave RFN/UTPR për atë juridiksion.
5. Vendimi i Këshillit të Ministrave, që nxirret në zbatim të këtij ligji, përcakton në mënyrë të detajuar tabelën kombëtare të shpërndarjes, rregullat e përcaktimit të juridiksioneve marrëse dhe kontrollet e përputhshmërisë së procesit të shpërndarjes, në përputhje me specifikimet dhe aktet zbatuese të Bashkimit Evropian.

Neni 12
Shmangia e depozitimit të dyfishtë dhe marrëveshjet e kualifikuara

1.  Kur Republika e Shqipërisë e merr TTIR-në nëpërmjet shkëmbimit automatik nga juridiksioni i depozitimit, në bazë të një marrëveshjeje të kualifikuar ndërmjet autoriteteve kompetente, depozitimi vendor nuk kërkohet. 
2.  Drejtoria e Përgjithshme e Tatimeve mban dhe publikon listën e juridiksioneve të depozitimit për të cilat ekziston një bazë e vlefshme për shkëmbim automatik të TTIR-së me Republikën e Shqipërisë, në përputhje me marrëveshjet e kualifikuara ndërmjet autoriteteve kompetente. 
3.  Drejtoria e Përgjithshme e Tatimeve mund të kërkojë prova që depozitimi qendror është kryer, që TTIR-ja është pranuar teknikisht ose konsiderohet e pranueshme sipas rregullave të juridiksionit të depozitimit, si dhe që juridiksioni i depozitimit do ta komunikojë atë në mënyrë automatike në përputhje me marrëveshjen e kualifikuar. 
4.  Në rast dyshimi të arsyeshëm për mungesën e shkëmbimit automatik ose mbi mungesën e vlefshmërisë së marrëveshjes së kualifikuar, Drejtoria e Përgjithshme e Tatimeve mund të aktivizojë detyrimin për depozitim vendor sipas procedurës së përcaktuar me vendim të Këshillit të Ministrave, që nxirret në zbatim të këtij ligji.

	Neni 13
Përdorimi i lejuar, konfidencialiteti dhe mbrojtja e të dhënave

1. Informacioni i marrë ose i shkëmbyer në zbatim të këtij ligji përdoret vetëm për administrimin, zbatimin, kontrollin, analizën e riskut, mbikëqyrjen statistikore dhe funksionet e tjera zyrtare që lidhen drejtpërdrejt me zbatimin e TMBKS/QDMTT, RPA/IIR, RFN/UTPR dhe detyrimeve të tjera që rrjedhin nga Ligji për Tatimin Minimal Global.
2. Informacioni i TTIR-së trajtohet si sekret tatimor dhe mbrohet me të njëjtin nivel konfidencialiteti si informacioni i siguruar sipas legjislacionit shqiptar për procedurat tatimore dhe ligjit për tatimin minimal global.
3. Përpunimi i të dhënave personale sipas këtij ligji konsiderohet i nevojshëm për përmbushjen e një detyrimi ligjor dhe kryhet vetëm për qëllime të përcaktuara qartë, me masa të përshtatshme sigurie, gjurmueshmëri dhe kufizim të aksesit. 
4. Administrata tatimore siguron mekanizma efektivë për përdorimin, analizimin dhe monitorimin e informacionit të marrë nëpërmjet deklarimit dhe shkëmbimit automatik të TTIR.
5. Komisioni Evropian mund të ketë akses vetëm në informacionin dhe në masën e parashikuar nga legjislacioni i Bashkimit Evropian.
6. Drejtoria e Përgjithshme e Tatimeve përgatit çdo vit, statistika mbi vëllimin e shkëmbimeve automatike të informacionit, si dhe informacion mbi kostot administrative dhe kostot e tjera përkatëse, si edhe mbi përfitimet që lidhen me shkëmbimet e realizuara dhe çdo ndryshim të mundshëm që rrjedh prej tyre, si për administratën tatimore ashtu edhe për palët e treta.

KREU IV
ADMINISTRIMI DHE ZBATIMI

Neni 14
Autoriteti kompetent

1. Drejtoria e Përgjithshme e Tatimeve caktohet si autoriteti kompetent për zbatimin e këtij ligji.
2. Drejtoria e Përgjithshme e Tatimeve administron dhe përdor informacionin TTIR për qëllimet e përcaktuara në këtë ligj.

Neni 15
Kontrollet, kërkesat për informacion dhe verifikimet

1. Drejtoria e Përgjithshme e Tatimeve ka të drejtë të verifikojë saktësinë dhe plotësinë e njoftimeve, TTIR-ve dhe korrigjimeve, si dhe përputhshmërinë e tyre me ligjin për tatimin minimal efektiv, këtë ligj dhe aktet zbatuese përkatëse. 
2. Drejtoria e Përgjithshme e Tatimeve mund të kërkojë dokumente, regjistra, prova të klasifikimit të entiteteve, pasqyra financiare të konsoliduara, shënime shpjeguese, evidenca të zgjedhjeve sipas rregullave të tatimit minimal efektiv dhe çdo provë tjetër relevante. 
3. Entitetet raportuese, kur është e mundur, mund të verifikojnë nëpërmjet mjeteve elektronike vlefshmërinë e numrit të identifikimit tatimor (TIN) të tatimpaguesve, vetëm për qëllime të sigurimit të saktësisë së të dhënave të raportuara. 
4. Kur kontrolli në Republikën e Shqipërisë tregon se TTIR-ja e depozituar ose e marrë përmes shkëmbimit automatik është e pasaktë, Drejtoria e Përgjithshme e Tatimeve kërkon korrigjimin e saj sipas rregullave të përcaktuara në vendimin e Këshillit të Ministrave që nxirret në zbatim të këtij ligji dhe, kur është e nevojshme, komunikon me autoritetet kompetente të shteteve të tjera anëtare nëpërmjet mekanizmave të shkëmbimit automatik të informacionit.

Neni 16
Sanksionet administrative

1. Shkeljet e detyrimeve të parashikuara në këtë ligj përbëjnë kundërvajtje administrative dhe sanksionohen sipas legjislacionit në fuqi për procedurat tatimore dhe Ligjit “Për sigurimin e një niveli minimal global të tatimit për grupet e shoqërive shumëkombëshe dhe grupet e mëdha vendase”, për aq sa janë të zbatueshme.
2. Procedura e konstatimit, shqyrtimit, vendosjes dhe ekzekutimit të sanksioneve kryhet sipas legjislacionit për procedurat tatimore.
3. Kur e njëjta mospërmbushje përbën njëkohësisht shkelje sipas këtij ligji dhe sipas Ligjit për Tatimin Minimal Global, nuk vendosen dy masa administrative për të njëjtin fakt; zbatohet vetëm dispozita më e posaçme ose, kur kjo nuk është e qartë, dispozita që sanksionon drejtpërdrejt detyrimin kryesor të cënuar. 

Neni 17
Aktet nënligjore dhe rregullat e zbatimit 

Ngarkohet Këshilli i Ministrave të nxjerrë vendimin në zbatim të këtij ligji brenda dy viteve nga hyrja në fuqi e tij. 

Neni 18
Dispozita kalimtare për TTIR

1. Viti i parë fiskal raportues për qëllime të këtij ligji është viti fiskal që fillon në ose pas datës së anëtarësimit të Republikës së Shqipërisë në Bashkimin Evropian.
2. Shkëmbimi i informacionit për Deklaratën Informative të Tatimit Shtesë (TTIR) për vitin e parë raportues kryhet jo më vonë se 6 (gjashtë) muaj pas përfundimit të afatit të depozitimit për këtë vit fiskal. 
3. Në çdo rast, shkëmbimi i parë i informacionit sipas këtij ligji nuk kryhet më herët se data e anëtarësimit të Shqipërisë në Bashkimin Evropian, në përputhje me Traktatin e Anëtarësimit.

Neni 19
Hyrja në fuqi

Ky ligj hyn në fuqi 15 ditë pas publikimit të tij në Fletoren Zyrtare dhe dispozitat e tij fillojnë të zbatohen më 1 janar të vitit fiskal që fillon në ose pas datës së anëtarësimit të Republikës së Shqipërisë në Bashkimin Evropian.

